"Fiecare copil este un dar de la Dumnezeu și fiecare copil este un proiect al lui Dumnezeu. Din momentul procreării, proiectul lui Dumnezeu este demarat", a spus Episcopul Iustin al Maramureșului și Sătmarului sâmbătă, la Marșul pentru viață de la Baia Mare.
Trei marșuri au avut loc în cursul zilei de sâmbătă în eparhie, iar al patrulea este programat pentru luni.
"Luna martie este Luna pentru viață, fiindcă în această lună este sărbătoarea Bunei Vestiri, în 25 martie. La Buna Vestire, sărbătorim vestea cea bună adusă de Arhanghelul Gavriil Fecioarei Maria din Nazaret, că va naște pe Fiul lui Dumnezeu", a afirmat Preasfințitul Părinte Iustin.
"Cine este Fiul lui Dumnezeu? Este Calea, Adevărul și Viața. S-a autodefinit, ne-a spus Cine este: «Eu sunt Calea, Adevărul și Viața». Cu alte cuvinte, Fecioara Maria a născut Viața vieții noastre."
La eveniment au mai vorbit Psihologul Adela Bontoș de la Filantropia Ortodoxă Maramureș, care oferă servicii de consiliere socială, spirituală și psihologică pentru femeile în criză de sarcină și persoanele aflate în diverse situații de risc, și dr. Mihaela Groșan, medic și mamă a cinci copii.
"Locuind cu bunicii în mare parte a copilăriei mele, la sat, unde credința noastră ortodoxă era luată în serios și era călăuza majorității, nu mi-am pus problema că omul nu ar fi om încă de la începuturile sale, în burta mamei", a spus medicul.
"Mai apoi, ca medic, m-am intersectat adeseori cu subiectul acesta și am văzut diferitele opinii și curente de gândire care încearcă să minimizeze valoarea vieții unui prunc nenăscut încă. Faptul că știința este de partea credinței este neașteptat pentru unii", a explicat dr. Mihaela Groșan.
"În momentul concepției, sexul bebelușului, culoarea părului, a ochilor, a pielii, trăsăturile corpului, talentul său, toate sunt stabilite. Copilul are în acest moment un ADN unic, care nu se va mai repeta în istoria acestei lumi."
Marșul pentru viață de la Baia Mare s-a desfășurat pe traseul Piața Revoluției – Bd Regele Mihai I – Bd Unirii – Catedrala Episcopală "Sf. Treime".
Tot sâmbătă, au mai avut loc marșuri pro-viață la Satu Mare și Sighetu Marmației. Într-o a patra localitate din eparhie, Vișeu de Sus, evenimentul este programat să se desfășoare luni.
Marșul pentru viață este punctul culminant al Lunii pentru viață, serie de manifestări care promovează frumusețea nașterii de copii și nevoia de mai mult sprijin în societate în acest scop.
Evenimentele se desfășoară în luna martie, când creștinii sărbătoresc Buna Vestire, momentul zămislirii Mântuitorului Iisus Hristos în pântecele Fecioarei Maria.
Foto credit: Episcopia Maramureșului și Sătmarului
Urmărește-ne pe Telegram: t.me/basilicanews